KOMISIJOS SPRENDIMAS
2006 m. vasario 3 d.
iš dalies keičiantis Sprendimą 2004/370/EB, leidžiantį naudoti kiaulių skerdenų klasifikavimo metodus Jungtinėje Karalystėje
(pranešta dokumentu Nr. C(2006) 213)
(autentiškas tik tekstas anglų kalba)
(2006/99/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1984 m. lapkričio 13 d. Tarybos reglamentą (EEB) Nr. 3220/84, nustatantį Bendrijos kiaulių skerdenų klasifikavimo skalę (1), ypač į jo 5 straipsnio 2 dalį,
kadangi:
(1)
Komisijos sprendimu 2004/370/EB (2) Šiaurės Airijoje buvo leista naudoti tris kiaulių skerdenų klasifikavimo metodus.
(2)
Dėl techninių adaptacijų Jungtinė Karalystė paprašė Komisijos leidimo Šiaurės Airijoje naudoti naują formulę dviems naujiems prietaisams, naudojamiems kiaulių skerdenoms klasifikuoti, bei leisti taikyti du naujus kiaulių skerdenų klasifikavimo metodus, todėl ji pateikė reikiamus duomenis, kaip nurodyta 1985 m. spalio 24 d. Komisijos reglamento (EEB) Nr. 2967/85, nustatančio išsamias Bendrijos kiaulių skerdenų klasifikavimo skalės taikymo taisykles (3), 3 straipsnyje. Šiaurės Airijoje niekada nebuvo naudojamas prietaisas „Fat-O-Meater“, todėl jis turėtų būti ištrintas iš sprendimo, skirto Šiaurės Airijai, taikymo srities.
(3)
Įvertinus šį prašymą paaiškėjo, kad sąlygos, leidžiančios naudoti šią naują formulę ir taikyti naujus klasifikavimo metodus, yra įvykdytos.
(4)
Todėl reikėtų atitinkamai iš dalies pakeisti Sprendimą 2004/370/EB.
(5)
Šiame sprendime numatytos priemonės atitinka Kiaulienos vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2004/370/EB iš dalies keičiamas taip:
1)
2 straipsnis pakeičiamas taip:
„2 straipsnis
Remiantis Reglamentu (EEB) Nr. 3220/84 kiaulienos skerdenoms klasifikuoti Šiaurės Airijoje leidžiama taikyti šiuos metodus:
-
prietaisą, vadinamą „Intrascope (Optical Probe)“, ir su juo susijusius vertinimo metodus, kurių aprašymas pateikiamas II priedo 1 dalyje,
-
prietaisą, vadinamą „Mark II Ulster Probe“, ir su juo susijusius vertinimo metodus, kurių aprašymas pateikiamas II priedo 2 dalyje,
-
aparatą, vadinamą „Hennessy Grading Probe (HGP 4)“, ir su juo susijusius vertinimo metodus, apie kuriuos išsamesnė informacija pateikiama II priedo 3 dalyje,
-
prietaisą, vadinamą „Fully automatic ultrasonic carcass grading (Autofom)“, ir su juo susijusius vertinimo metodus, kurių aprašymas pateikiamas II priedo 4 dalyje.“;
2)
II priedas atitinkamai iš dalies keičiamas pagal šio sprendimo priedą.
2 straipsnis
Šis sprendimas skirtas Didžiosios Britanijos ir Šiaurės Airijos Jungtinei Karalystei.
Priimta Briuselyje, 2006 m. vasario 3 d.